Eddy Merckx

Eddy Merckx (født 17. juni 1945) er en belgisk tidligere syklist. Han er sett på som en av de store legendene innen sykkelsporten. Han fikk kallenavnet "kannibalen" fordi han vant 449 sykkelritt i sin karriere – og fordi han gikk for seier uansett rittets betydning. Hans gjennombrudd kom da han vant VM for amatører i 1964, bare 19 år gammel. Han ble siden verdensmester tre ganger som profesjonell. 
Merckx vant Tour de France sammenlagt hele fem ganger. I alt vant han 34 etappeseire, en rekord han hadde alene fram til Mark Cavendish tangerte den i 2021. Han er også den eneste i Tour de France-historien som har vunnet både den gule ledertrøya, poengtrøya og klatretrøya i samme utgave. Det skjedde i 1969. Hadde den hvite ungdomstrøya eksistert på det tidspunktet, ville han vunnet den også.
Merckx har også fem sammenlagtseire og 24 etappeseire i Giro d'Italia, og en sammenlagtseier og seks etappeseire i Vuelta a España. I tillegg har han 28 seire i klassikerne, blant annet syv seire i Milano–Sanremo.
I 1974 ble han den første som vant både Tour de France, Giro d'Italia og VM i samme år (Triple Crown of Cycling).
Selv mener Merckx at en av hans største prestasjoner på sykkelsete var timerekorden på bane, som han satt i Mexico by 25. november 1972. Han syklet 49 431 meter på en standard banesykkel med girutvekslingen 54x14. Rekorden ble ikke slått før år 2000 da Chris Boardman syklet 10 meter lengre. Da hadde Boardman forberedt seg i land tid, mens Merckx kom rett fra en hard sesong med ca. 150 starter og 50 seire.
Merckx var bygget perfekt for å sykle. Han hadde kort overkropp, lange ben og en enorm lungekapasitet. Han hadde et rykk og en akselerasjon som ingen andre. Han regnes som tidenes mest komplette sykkelrytter. Han kunne spurte, klatre og kjøre tempo. Men en ulykke bare en måned etter hans første seier i Tour de France holdt på å sette en stopper for det hele. Merxkc kjørte et dernyritt på en velodrom i Blois. Derny er en liten moped, som sykkelrytteren ligger bak og dermed kan ligge i dragsuget av. Dernyføreren og sykkelrytteren danner et lag. En av mopedene veltet og tok med seg Merckx i fallet. Føreren døde på stedet, mens Merckx fikk hjernerystelse og en brukket ryggvirvel. Dette gav han store problemer senere i  karrieren fordi en nerve hadde kommet i klem. Det viste seg også at hoften hadde kommet ut av stilling. Merckx sa at det var ikke før i 1972 at han følte seg like bra som før ulykken. Ryggproblemene førte stadig til justeringer av sykkelen. Merckx hadde 35 sykler han varierte mellom og disse ble hele tiden kontrollert med målebånd. 15 av disse stod alltid klar til bruk.


== Referanser ==


== Eksterne lenker ==
(en) Eddy Merckx – kategori av bilder, video eller lyd på Commons 
(en) Eddy Merckx på Internet Movie Database 
(da) Eddy Merckx på Filmdatabasen 
(en) Eddy Merckx hos The Movie Database 
(de) Eddy Merckx – Munzinger Sportsarchiv 
(en) Eddy Merckx – Olympics.com 
(en) Eddy Merckx – Olympic.org 
(en) Eddy Merckx – Olympedia 
(en) Eddy Merckx – Sports-Reference (OL-resultater – arkivert) 
(en) Eddy Merckx – eWRC-results.com 
(en) Eddy Merckx – ProCyclingStats 
(en) Eddy Merckx – Cycling Archives 
(en) Eddy Merckx – CycleBase 
(en) Eddy Merckx – TheSports.org